ועדת החינוך, התרבות והספורט, כנסת 23, פרוטוקול מספר 116, 2020-12-02 09:10

רם שפע: שלום רב.

רם שפע: בוקר טוב.

רם שפע: התכנסנו כאן בהמשך לדיון שקיימנו אתמול בנוגע לתקנות מספר 10 שנוגעות להחזרת התיכוניים ויש להם עוד היבטים.

רם שפע: היה לנו מאוד חשוב להציג אתמול בדיון את כל האלמנטים שאנחנו חושבים שצריך לייצר בהם שינוי או בדיקה יותר מעמיקה לגבי חזרת התלמידים לבתי הספר.

רם שפע: אני אזכיר - בהמשך למה שהתברר כאן לפני שבועיים בנוגע להקשר הקנסות שכל פעם מחדש או נבטל או נאשר אבל לא נשאיר תקנות פתוחות – שלמרות שתוקף התקנות האלה מסתיים בשבת הקרובה, אנחנו התכנסנו כדי לדון בהן.

רם שפע: יש כאן כמה אלמנטים אליהם נגיע.

רם שפע: אני רוצה להתחיל בדבר שבעיניי הוא אחד האספקטים הכי קריטיים שנפגעו ועדיין נפגעים חודשים ארוכים וזה החינוך הבלתי פורמלי, כל המסגרות של תנועות הנוער וארגוני הנוער.

רם שפע: אני מבין ושמח שיש כבר שיח די ער במשך כמה שבועות ואפילו נכונות של משרדי הממשלה לנסות להתקדם למתווה שיוסכם על הצדדים.

רם שפע: אנחנו נפתח בזה ואחר כך גם נדון בשאלת מספרי הקבוצות, הקפסולות שניתן לעבור בהן גם לצוותי ההוראה וגם לצוותי המורים שמאוד מאוד מאתגרים את מנהלי בתי הספר ויכול להיות שהלכנו שם לחומרה וזה פשוט מייצר מציאות לא אפשרית, אם כי אמרתי גם אתמול שאני מבין את השיקול הבריאותי.

רם שפע: יכול להיות שהמחיר שלו כבד מדי.

רם שפע: גם האלמנט של המפעילים החיצוניים עליו דיברנו אתמול שנדרש לתת עליו מחשבה.

רם שפע: אני לא מכיר שיש דיון של קבינט הקורונה שתואם ועל פניו מדובר על החזרת כיתות ז'-ט' ביום ראשון, את ילדי חטיבות הביניים.

רם שפע: כרגע אני לא יודע אם יש ישיבת קבינט.

אפרת אפללו: אנחנו מבינים שזה אמור לעבור במשאל.

רם שפע: בסדר.

רם שפע: העיקר שהתלמידים יחזרו ולא ישלמו את המחיר של התפזרות הכנסת שלא תוביל לשום דבר אחר מה שיפגע בתלמידים בהקשר של קבינט הקורונה.

רם שפע: אני מבין שיש נתונים.

רם שפע: משרד הבריאות, אתם רוצים להציג נתונים או שקודם נשמע את חגי גרוס?

אפרת אפללו: אחר כך.

רם שפע: חגי, בבקשה.

רם שפע: מינהל חברה ונוער, משרד להשכלה גבוהה ובהקשר הזה אמון על היכולת החשובה לנסות לחזיר את הבלתי פורמלי.

רם שפע: בבקשה, בוקר טוב.

חגי גרוס: בוקר טוב רם, בוקר טוב לכל חברי הוועדה.

חגי גרוס: כפי שאמרת, בשבועות האחרונים יחד עם תנועות הנוער וארגוני הנוער דופקים על כל דלת אפשרית בבקשה להחזיר את החינוך הבלתי פורמלי.

חגי גרוס: השבוע התקיים שיח מאוד מאוד כן ופתוח יחד עם משרד הבריאות, גם אתם אנחנו עובדים כבר מספר שבועות לכתיבת מתווה שיהיה מקובל עליהם, ואני רוצה לתאר בפניך את הנקודות בעינינו יכולות להחזיר את החינוך הבלתי פורמלי, את תנועות הנוער וארגוני הנוער, לפעילות.

חגי גרוס: קודם כל, אנחנו רוצים שכולם יבינו שהחינוך הבלתי פורמלי הוא הפתרון והוא לא הבעיה, בניגוד לחשיבה.

חגי גרוס: בני הנוער נמצאים ברחובות, נמצאים בקניונים, נמצאים בפארקים ואנחנו טוענים שאם הם יהיו בפיקוח ובהדרכה של מדריכי תנועות הנוער, של השכבה הבוגרת, האירוע יהיה נשלט הרבה יותר.

חגי גרוס: נקודה שנייה.

חגי גרוס: אנחנו גם טוענים שלמשוואה הכלכלית, הרפואית והבריאותית חייבים להכניס את בריאות הנפש של בני הנוער, את הבדידות, את ההתמכרויות ואת האובדנות.

חגי גרוס: זה חייב להיכנס לפחות כשווה ערך לבעיות הכלכליות והרפואיות.

חגי גרוס: אנחנו יודעים שצלקות רפואיות יכולות להגליד אבל צלקות נפשיות עלולות להישאר לזמן רב.

חגי גרוס: אנחנו הצגנו למשרד הבריאות, ושוב אני חייב לציין את השיח המאוד מאוד פתוח ומאוד מאוד מעודד, זה שצריכים להבין שמדובר על משרד ממשלתי, המשרד להשכלה גבוהה משלימה הוא רגולטור שעובד בקשר וביחסי אמון מאוד מאוד גדולים עם תנועות וארגוני הנוער והיחסים האלה מאפשרים לנו לעבוד בשיתוף פעולה וכאשר אנחנו כותבים מתווה שנכתב אתם ביחד – ותכף אני אציג את עיקריו – אנחנו משוכנעים שהם יעמדו במה שהם מקבלים על עצמם.

חגי גרוס: אנחנו כתבנו מתווה והצגנו אותו למשרד הבריאות והמתווה כולל את הנקודות הבאות.

חגי גרוס: קודם כל, תנועות הנוער וארגוני הנוער קיבלו על עצמם את ההנחיה שכתובה במתווה שהמשך הקפסולות בבתי הספר ימשיך גם בתנועות הנוער ובארגוני הנוער וזאת על מנת למנוע את החשש שתיווצר הדבקה נוספת.

חגי גרוס: מדובר על מחיר שהתנועות והארגונים מוכנים לשלם .

חגי גרוס: זה אומר להוסיף מדריכים, זה אומר להוסיף דמויות בוגרות ולפצל קבוצות כמו בבתי הספר.

חגי גרוס: הם מוכנים לקחת על עצמם את ההתחייבות ואת המאמץ, גם הכספי וגם הארגוני, והכל כדי לחזור.

חגי גרוס: אני רואה כאן את נפתלי והוא תכף יציג את הדברים מהזווית שלו.

חגי גרוס: במתווה כתבנו יצירת שרשרת הדרכה.

חגי גרוס: צריך להבין שבכל תנועה יש ממונה קורונה, בכל סניף או גדוד או שבט יש ממונה קורונה ויצרנו שרשרת הדרכה שתעביר את עיקרי הדברים וההנחיות עד לרמת המדריך שיעביר את זה לרמת החניכים.

חגי גרוס: במתווה גם דיברנו על מניעת שרשרת ההדבקה, איך התנועות והארגונים נערכים לכך שאם חלילה ילד נדבק באחד השבטים או הסניפים, אנחנו עוצרים את זה מיד, מעבירים את הנתונים למשרד הבריאות ובכך מבודדים את אותה קפסולה כדי למנוע את שרשרת ההדבקה.

חגי גרוס: מדובר על מתווה שעוטף ולדעתנו נותן פתרון ומענה לכל הבעיות או החששות שעלולות להיווצר.

חגי גרוס: אני רוצה להדגיש עוד נקודה שהיא מאוד מאוד חשובה.

חגי גרוס: לא מדובר בסתם החזרה של חוגים או פעילויות.

חגי גרוס: בשיח עם משרד הבריאות אנחנו טענו, והתנועות והארגונים באו ואמרו שהם הולכים להיות כוח המשימה הלאומי של מדינת ישראל בנושא ההסברה.

חגי גרוס: יש לנו בעיה של הסברה.

חגי גרוס: אנחנו מדברים כאן ואנחנו כותבים תוכנית שתוגש למשרד הבריאות מחר, תוכנית שתכלול שלושה מעגלים – המעגל האישי, המעגל המשפחתי והמעגל הקהילתי.

חגי גרוס: הם כולם רתומים לנושא הזה, כולם מוכנים עם מערכי הדרכה והפעלה כדי שבאמת מערך ההדרכה של מדינת ישראל יעלה כמה רמות וגם במשרד הבריאות מבינים שהנוער הוא כוח שיכול לחולל את השינוי.

חגי גרוס: לא מדובר כאן רק על החזרה כדי לקדם את שעות הפנאי או לתת להם תוכן לשעות הפנאי אלא מדובר כאן על רתימת 600-500 אלף בני נוער שיעבדו ככוח משימה לאומי לטובת האתגר של מדינת ישראל.

חגי גרוס: אנחנו שמחים שבשיח משרד הבריאות הבין את המתווה והוא חושב שהמתווה טוב.

חגי גרוס: אנחנו יודעים שביומיים האחרונים עלו גם חששות לגבי אפשרות האכיפה או האחריות.

חגי גרוס: אנחנו באים ואומרים שאנחנו לא משחררים ואומרים תפעלו, אלא להיפך, אנחנו עובדים אתם על התחייבות.

חגי גרוס: זאת אומרת, כל תנועה או ארגון שירצה לפעול, יצטרכו להתחייב שהם מקבלים על עצמם את הכללים ונשמעים לטובת הסיפור הזה.

חגי גרוס: לא מדובר על איזשהו שחרור בלתי מבוקר אלא להיפך, זה הולך להיות מאוד מאוד מבוקר, צעד אחר צעד, יחד עם התנועות והארגונים, בשיתוף משרד הבריאות, ואנחנו באמת מכאן יוצאים בקריאה להחזיר את הנוער לפעילות כמה שיותר מהירה כדי שגם נוכל לעזור למדינת ישראל באתגר בפניו היא עומדת.

תהלה פרידמן: יש לי שאלה.

תהלה פרידמן: בתקנות עכשיו אין את ההחזרה שלהם.

רם שפע: לא.

רם שפע: אין את ההחזרה שלהם.

רם שפע: מה שקורה זה שאנחנו מבינים – גם אנחנו בשיח אתם – יש התעוררות בהבנה אפשר להחזיר את החינוך הבלתי פורמלי וכמו כל דבר, זה שלושה חודשים אחר כך, אבל זה גם טוב.

רם שפע: חושבים על זה ברצינות.

רם שפע: התקנות האלה בתוקף עד שבת ולכן בכל מקרה, כדי להחזיר את התיכוניים, צריך לעשות תקנות מחודשות ולאשר אותן בקבינט ואז בתקווה הם יצליחו לעשות את זה כבר היום או מחר או שהם יגידו שאחר כך זה ייכנס.

רם שפע: כרגע הם לא כאן.

תהלה פרידמן: שאלה לדוקטור אפללו.

תהלה פרידמן: אם אני זוכרת נכון את אמרת לנו שהם בשלב שלישי.

אפרת אפללו: אין כאן שלבים.

תהלה פרידמן: גמרנו עם השלבים?

רם שפע: יצאו מאסטרטגיית היציאה הזאת.

אפרת אפללו: לצערנו היא התפוגגה.

רם שפע: אבל זה יכול להיות עכשיו.

רם שפע: זה הדבר המשמעותי שצריך להבין כאן.

אפרת אפללו: אתמול היו 1,200 מאומתים.

אפרת אפללו: יש מתווה שמתגבש, כמו שאמרתי אתמול וכמו שחגי אמר ותכף גם מירי כהן תציין אותו ותסביר.

אפרת אפללו: להגיד לך אם היום, מחר, מוחרתיים – אנחנו לא יכולים להתחייב.

רם שפע: אני רוצה לשמוע מחגי מה בכל זאת הפערים המשמעותיים שיש כרגע שעוד צריך לסגור אותם כדי שיהיה אפשר להצהיר על החזרה מסוימת של הבלתי פורמלי?

חגי גרוס: ההצהרה היא בידיים של משרד הבריאות.

חגי גרוס: ממה שאנחנו התרשמנו בפגישה, ואנחנו עדיין בקשר, מירי נמצאת אתנו כאן ואנחנו בקשר רצוף אתה, אין פערים.

חגי גרוס: השאלה שעומדת עכשיו על הפרק היא איך נוודא שבאמת תנועות הנוער וארגוני הנוער עומדים בכללים כי הכללים מקובלים, אני חושב, במשרד הבריאות.

חגי גרוס: מה שאנחנו טוענים זה כמה טענות.

חגי גרוס: ראשית, כמו שאמרתי, אנחנו לא פותחים פתיחה בלתי מבוקרת אלא כל תנועה או ארגון שירצה לחזור לפעילות, יצטרך לכתוב התחייבות שהוא עומד בכללים.

חגי גרוס: ארגון או תנועה שלא יעשו את זה, לא ייפתחו וגם אז יש לנו מערך של פיקוח ורגולציה בתיאום עם השטח.

חגי גרוס: כשנראה שמישהו לא עומד בכללים, אנחנו יכולים לסגור אותו.

חגי גרוס: אנחנו באמת סומכים על בני הנוער.

חגי גרוס: סמכנו עליהם בשמרטפיות.

חגי גרוס: חודש וחצי הם הפעילו מערך שמרטפיות אדיר בכל הארץ ושמרו על ילדים מגיל שלוש עד גיל 12.

חגי גרוס: כשיש הפגזות בצפון או בדרום הם מפעילים מקלטים וכולי.

חגי גרוס: זאת אומרת, אנחנו יודעים שאפשר לסמוך על החבר'ה האלה.

חגי גרוס: אנחנו באים ואומרים שאנחנו כמשרד סומכים עליהם, אנחנו מכירים אותם, יש לנו אמון בהם, בואו, תנו את האמון ותראו שהם הפתרון ולא הבעיה.

רם שפע: בסדר.

רם שפע: הבנתי.

רם שפע: בבקשה, דוקטור אפללו, משרד הבריאות.

אפרת אפללו: אני רוצה לומר לחגי שזה לא שהיו באיזה שלב ספקות לגבי הערכיות של בני הנוער.

אפרת אפללו: חשוב לנו להדגיש לגבי המתווה המתגבש שזה חייב להיות באותן קפסולות של הבוקר.

תהלה פרידמן: הוא אמר את זה.

אפרת אפללו: נכון.

אפרת אפללו: מה שחשוב לנו כרגע שלנו ולהם יהיה איזשהו ממשק ממוחשב בו אנחנו באמת נוכל לעקוב שאכן גלית, רונית ויוסי מהבוקר ממשיכים לתנועת הנוער אחר הצוהריים.

צופית גולן: ואם הם לא באותה תנועה?

רם שפע: איך זה יעבוד?

אפרת אפללו: רק כך זה יעבוד.

חגי גרוס: אנחנו יודעים שמה שהתנועות והארגונים עושים עכשיו, הם ממפים את הסניפים לעומת בתי הספר, עושים עבודה של מיפוי, רואים באיזה בתי ספר יוזרם כל סניף, מפצלים שבטים.

עופר כסיף: אני רוצה לקחת נקודה אחת שאתמול הזכרנו אותה ומשום מה היא לא עלתה עכשיו.

עופר כסיף: אני אומר את זה גם כמי שהיה חניך ומדריך בתנועת נוער ולא מעט שנים, למרות שמאז עברו הרבה שנים.

עופר כסיף: חלק נכבד מהפעילות של תנועות הנוער נעשה בחוץ.

עופר כסיף: זה אפילו כמעט חלק מההגדרה של תנועות הנוער.

עופר כסיף: חלק ניכר מהפעילות נעשה בחוץ ולא בתוך מבנים, ובעיקר בעונה הזאת שהיא לא עונה חמה מדי ועדיין לא קרה.

עופר כסיף: בוודאי שזה אפשרי.

עופר כסיף: אני חושב שאפשר לתוך מתווה מיידי להכניס את ההיבט הזה תוך כדי דגש עליו ואולי אפילו תוך כדי קריאה למדריכים ולכל מי שמוביל את תנועות הנוער השונות שבצוק העתים להוביל את הפעולות בחוץ.

עופר כסיף: אז כל העניין של הקפסולות, החדרים הסגורים וכל מה שחוששים ממנו כמעט ייעלם ואולי אפילו בלי כמעט.

עופר כסיף: דבר נוסף, לחזק את מה שאמר קודם חגי.

עופר כסיף: הנזק שנגרם לבני הנוער מהסגירה של התנועות וארגוני הנוער הוא לאין שיעור יותר כבד מהסכנה שקיימת בהחזרת הפעילות של תנועות הנוער, בין אם זה נפשית ורגשית ובין אם זו סכנה של הידרדרות לכל מיני דברים שגם הזכרנו אתמול.

עופר כסיף: כפי שאני חוזר ואומר לא פעם וכולנו יודעים את זה, ושמענו את זה כאן מפרופסור חגי לוין לא פעם, כאשר רופא נותן תרופה, הוא לא מסתכל רק על מה התרופה עושה אלא גם על תופעות הלוואי.

עופר כסיף: אותו דבר אני משליך את זה על המקרה שלנו.

עופר כסיף: כאשר מסתכלים על מניעה של פעולה מסוימת, צריך לראות לא רק מה היא מונעת אלא גם למה היא גורמת.

עופר כסיף: אם אתם רוצים, מה תופעות הלוואי שלה.

עופר כסיף: אני חושב שתופעות הלוואי של סגירת והגבלת תנועות הנוער, הרבה יותר גרועות מאשר הסכנות בהחזרה.

עופר כסיף: לכן אני פונה לכולם לעשות הכול כדי להחזיר כמה שאפשר בהקדם את הפעילות של תנועות הנוער בדגש על פעילות בחוץ.

רם שפע: בהחלט.

רם שפע: תודה רבה.

רם שפע: נמצאת אתנו מירי כהן ממשרד הבריאות?

מירי כהן: כן.

מירי כהן: אשמח להתייחס לנושא הזה.

מירי כהן: כפי שחגי אמר, אנחנו נמצאים כאן בפעילות רציפה ומתמשכת מול המשרד להשכלה גבוהה וגם מול הארגונים והתנועות.

מירי כהן: אני רוצה לומר, כפי שנאמר קודם, שאנחנו רואים חשיבות מאוד מאוד גדולה גם להיבטים הנפשיים והרגשיים של התלמידים, של הילדים, ואני גם אומרת את זה כלל הזמן.

מירי כהן: צריך להכניס את זה גם למשוואה.

מירי כהן: יש את הצורך האפידמיולוגי שכמובן אנחנו מאוד חוששים ממנו, כפי שאתם רואים, יש עכשיו אפילו עלייה בתחלואה ויש לזה מחיר ולכן אנחנו מאוד חוששים ומאוד זהירים.

מירי כהן: אבל צריך לקחת בחשבון גם את הצרכים הנפשיים והרגשיים.

מירי כהן: אני, כמי שמטפלת היום בנושא של התוכנית למניעת אובדנות במשרד הבריאות, תוכנית שמוביל משרד הבריאות, מודעת היטב להשלכות ולחששות בנושא בתקופה הזאת.

מירי כהן: לכן צריך לקחת את זה בחשבון ואנחנו מקדמים את זה.

מירי כהן: לכן יש שיח מאוד רציף עם משרד להשכלה גבוהה ועם תנועות הנוער ואנחנו רוצים לאפשר את זה.

מירי כהן: אני שמחה לומר שהמתווה שגיבשנו יחד עם משרד להשכלה גבוהה, שר הבריאות מקבל אותו ולא מתנגד לו.

מירי כהן: אנחנו מתכוונים לקדם אותו.

מירי כהן: אני עוד מעט אומר את העקרונות שלו אבל בהחלט המשרד מכיר בחשיבות של הנושא הזה ואנחנו מתכוונים להביא את זה בימים הקרובים לאישור הממשלה.

מירי כהן: לגבי הפעילות עצמה.

מירי כהן: אני אציג את העקרונות כפי שאנחנו רואים אותם והם חשובים ואנחנו חושבים שזה כן נותן מענה גם לצורך בזהירות המתבקשת והנדרשת במיוחד בימים אלה כדי לצמצם את הסיכון בהדבקה ככל שניתן.

מירי כהן: ראשית, אנחנו מדברים, כפי שנאמר קודם, על פעילות רק בחוץ.

מירי כהן: בשלב הזה, לאור הנתונים, הפעילות תיעשה בחוץ.

מירי כהן: זה אכן מסתדר עם הרוח של תנועות הנוער שאין בעיה לעשות פעילות בחוץ.

מירי כהן: אותן קפסולות שיהיו בבוקר, יהיו גם בחוגים עצמם כדי לא לייצר – וזה היה חשש מאוד גדול – קפסולות חדשות שיפרצו ויביאו לגידול וסיכון להדבקה.

מירי כהן: עטיית מסכה, כמובן.

מירי כהן: והפיקוח ההדוק, כפי שחגי אמר וכפי שאנחנו אומרים, יהיה כאן פיקוח הדוק.

מירי כהן: מבחינתנו יש כאן משרד רגולטורי, המשרד להשכלה גבוהה, שמאוד קשוב והצליח לוודא שהמתווה יעבוד בדיוק כפי שייקבע וכמובן גם הארגונים עצמם.

מירי כהן: יש לנו כתובת, וזה אחד התנאים שלנו, שבכל ארגון יהיה מערך פיקוח מאוד מסודר, מאוד מובנה והגדרנו אותו בצורה מאוד ברורה, של מפקח ממונה קורונה בכל ארגון, מעבר לזה בכל סניף יהיה נאמן קורונה שיוודא שכל הפעילות נעשית כפי שצריך, שכל כללי הבטיחות מיושמים כפי שנדרש, יוודאו את הרשימות ושאכן אין כאן פריצה של הקפסולות וכולי, וכמובן אם חלילה יש כבר איזשהו חשד לאירוע התפרצות – במיידית יש לנו כתובת, גם אם זה בשעה 2:00 בלילה ואנחנו יודעים למי לפנות בארגון ולקבל את כל המידע.

מירי כהן: בכל ארגון יש לנו נציג שיהיה איש קשר בנושאים האלה.

מירי כהן: סיכמנו גם שבשלב הראשון לא יהיו טיולים כדי שנראה איך המתווה עובד ושאכן אנחנו לא פורצים כאן איזשהו פתח להגדלה בהידבקות.

מירי כהן: אנחנו מדברים – וזה נאמר גם בשיח שעשינו גם עם תנועות הנוער וגם עם נציג התלמידים עצמם – על כך שאנחנו רוצים לעודד ביצוע בדיקות.

מירי כהן: שיהיו בדיקות אחת לשבוע של המדריכים, בני הנוער.

מירי כהן: אנחנו יודעים שבני הנוער שהם המדריכים נמצאים בקבוצת סיכון יותר גדולה להדבקה לעומת הגילים היותר צעירים ולכן אנחנו רוצים לעשות בדיקות למדריכים ולקבל נכונות והסכמה לכך מצדם, לא בכפייה אלא בהסכמה, וזה משהו מאוד מאוד חשוב שיקטין את הסיכון ואת החששות שלנו מפני הדבקות אפשריות.

מירי כהן: כפי שאמרתי, יהיו גם ערכים קבועים לכל קפסולה.

מירי כהן: כלומר, אנחנו מנסים לבנות את זה בצורה הכי זהירה והכי אחראית כדי שנראה שהדברים עובדים.

מירי כהן: כפי שאמרתי בתחילת דבריי, יש לזה חשיבות מאוד מאוד גדולה על ההיבטים הרגשיים והנפשיים, לא פחות מאשר החינוך הפורמלי.

מירי כהן: לכן אנחנו מקווים לצאת לדרך בימים הקרובים למרות הגידול בתחלואה, שזה מדיר שינה מעינינו, אבל לאור החשיבות של הנושא אנחנו בהחלט מתכוונים לקדם את המהלך.

מירי כהן: תודה.

מירי כהן: (היו"ר עופר כסיף)

עופר כסיף: תודה רבה.

עופר כסיף: מר נפתלי דרעי, מזכ"ל מועצת תנועות הנוער, בבקשה.

נפתלי דרעי: בוקר טוב לכולם.

נפתלי דרעי: אני שמח על הדיון הזה בוועדת החינוך והוא מתקיים בדיוק בזמן הנכון לדבר על הנושא הזה.

נפתלי דרעי: כמו שאמרו קודמיי, גם חגי וגם מירי, אנחנו ישבנו השבוע, גם הארגונים וגם התנועות, והבהרנו בצורה ברורה מאוד שאנחנו שמחים על המתווה, מאמצים אותו, למרות שידוע לנו שאנחנו לא נוכל להפעיל את תנועות הנוער וארגוני הנוער בהיקפים מלאים כי יש את הקפסולות של בתי הספר מה שידרשו אתנו היערכות שונה, הוספת הרבה מאוד מדריכים שנצטרך לתת להם קבוצות יותר קטנות ויכול להיות שיהיו לנו קבוצות עם שלושה, ארבעה, חמישה ילדים.

נפתלי דרעי: אנחנו מוכנים לזה.

נפתלי דרעי: אנחנו מוכנים לשלם את כל המחירים, רק לחזור לפעילות ולפגוש את החניכים ולהחזיר את המערכת לאיזושהי שגרה, לא שגרה אבל איזושהי פעילות שתאפשר לנו לעשות את הפעילות הרגילה.

נפתלי דרעי: אנחנו מבינים שמשרד הבריאות יכול "להרוויח" מהמהלך הזה ובכלל המדינה.

נפתלי דרעי: אנחנו מבינים שהבדיקות בקרב בני הנוער נמוכות מאוד.

נפתלי דרעי: אצלנו לא עובדים בשכר, אין לנו הסכמי שכר ואין לנו איגודים מקצועיים שיש להם תנאים כאלה ואחרים.

נפתלי דרעי: אצלנו הכלל יהיה מאוד פשוט.

נפתלי דרעי: מדריך צעיר שירצה לפגוש את הקבוצה שלו ולעבוד אתה, הוא יידרש לעבור בדיקה.

נפתלי דרעי: אנחנו מאמינים שמרבית, אם לא כל, המדריכים הצעירים ילכו להיבדק וזה יהיה על פי לוחות הזמנים שמשרד הבריאות יקבע אחת לכמה ימים שהוא רוצה לעשות את הבדיקות.

נפתלי דרעי: אנחנו מוכנים אפילו לעשות את זה במרוכז ולסניפים גדולים להביא ניידת או כל מערך אחר שיכול לעשות את הבדיקות גם למדריכים וגם לצוותים הבוגרים.

נפתלי דרעי: בנוסף לזה המערכת של תנועות הנוער תתגייס כולה גם בנושא ההסברה וגם בנושא קטיעת שרשרת ההדבקה.

נפתלי דרעי: אנחנו מעמידים מערכת של נאמני קורונה וממוני קורונה.

נפתלי דרעי: בטלפון אחד, ברגע שי שמשהו בנקודה מסוימת, בסניף מסוים, בטלפון אחד או שניים אנחנו יודעים להגיע למזכ"ל התנועה, לרכז בסניף הזה ולקבל את כל הפרטים של מה קרה באותו אירוע, מי היו שותפים ולהגיע לכל מי שהיה שותף ולקטוע את שרשרת ההדבקה.

נפתלי דרעי: אנחנו מתחייבים לכל הדברים האלה כי זה חשוב לנו.

נפתלי דרעי: שמעתי בין הדברים שנאמרו שכן סומכים על בני הנוער או לא סומכים עליהם, אבל מי שמפעיל את תנועות הנוער יודע שמדריך צעיר שלוקח את החניכים שלו במשך שבוע למחנה קיץ למשך 24 שעות ודואג לכל הפרטים ומוביל אותם בטיולים ובמסלולים, הוא מסוגל גם לעמוד במשימה הזאת.

נפתלי דרעי: כשמסבירים את הדברים האלה ועושים על זה פעולה ומגייסים את החבר'ה ונותנים להם אחריות, הם תמיד מוכיחים את עצמם.

נפתלי דרעי: מעולם הם לא אכזבו.

עופר כסיף: אני רוצה לשאול אותך, בהמשך למה שאמרתי קודם.

עופר כסיף: חלק גדול מהפעולות – ואני אומר פעולות תרתי משמע - בתנועות הנוער נעשות בחוץ.

עופר כסיף: אני רוצה לשאול האם אתם יכולים, כדי לקדם את מה שכולנו מעוניינים בו, הפתיחה והחזרה של פעילות תנועות וארגוני הנוער, האם יש אפשרות להוביל - לטובת פתיחת תנועות הנוער – מתווה שבו יהיה דגש על פעילות בחוץ?

עופר כסיף: העונה עכשיו היא עונה קלאסית לשם כך.

עופר כסיף: האם יש אפשרות לבנות תוכנית שתרחיב את הפעילות בחוץ ותצמצם למינימום את הפעילות בפנים?

נפתלי דרעי: אנחנו מתכוונים לפעילות בחוץ.

נפתלי דרעי: רק במקרה שמזג האוויר לא יאפשר פעילות בחוץ, על פי המתווה של בתי הספר, תהיה פעילות בפנים.

נפתלי דרעי: מרבית הפעילות תהיה בחוץ, בוודאי של המדריכים בינם לבין עצמם, ההכנות לפעולות, הפעילות עם הקבוצה.

נפתלי דרעי: זה מתבקש שבתקופה הזאת שמזג האוויר מאפשר את זה, זה מאוד נעים להיות בחוץ בפארק או בחורשה ולעשות את הפעולות בחוץ.

נפתלי דרעי: זאת הכוונה.

נפתלי דרעי: מי שמכיר את תנועות הנוער, הסניפים שלנו לא מסוגלים להכיל את מספר החניכים שיש בכל סניף לפעילות בתוך המבנים.

נפתלי דרעי: אין לנו את האפשרות הזאת גם אם אנחנו רוצים.

נפתלי דרעי: כך שמראש אם אנחנו עושים את זה בחצר של בית ספר או בחורשה או במקום אחר, רוב הפעילות במשך רוב השנה היא בחוץ.

נפתלי דרעי: אנחנו מתחייבים לזה, שמרבית הפעילות שניתן לקיים אותה בחוץ, היא תתקיים בחוץ.

מירי כהן: אני רוצה לחדד.

מירי כהן: הפעילות צריכה להיעשות בחוץ.

מירי כהן: זה כרגע המתווה.

מירי כהן: זה צריך להיעשות בחוץ.

עופר כסיף: על זה הוא מדבר.

נפתלי דרעי: אין בעיה.

נפתלי דרעי: מירי, אנחנו דיברנו על כך ואמרנו שאנחנו מאשרים את הדבר הזה ויוצאים לדרך.

נפתלי דרעי: רואים איך זה קורה במשך שבוע, שבועיים, שלושה שבועות ואתם תראו שזה התבצע על פי הכללים וצעד צעד נתקדם גם לתקופת החורף לפעילות בפנים וגם לאפשרות של טיולים, כמו שאישרתם לבתי הספר, טיולי יום.

נפתלי דרעי: ברגע שתראו שהעסק עובד כמו שצריך ואנחנו אכן עומדים בהתחייבויות שלנו, אני מעריך שאפשר יהיה להתקדם צעד צעד.

נפתלי דרעי: אנחנו לא מתכוונים לרוץ כאן מהר מאוד.

נפתלי דרעי: אנחנו כבר עובדים למעלה מחודשיים עם משרד הבריאות, יש לנו קבוצה של 40 בני נוער שנפגשים מדי שבוע עם האנשים במשרד הבריאות ומקיימים דיאלוג ובנו מערכת של הסברה לבני הנוער על חשיבות שמירה על הכללים.

נפתלי דרעי: יש כאן שיתוף פעולה והיא מוכרת לכל השין-שינים יחד עם מנכ"ל משרד הבריאות ובעלי תפקידים נוספים כדי להסביר את החשיבות של השמירה על כללי ההיגיינה וכל מה שנדרש.

נפתלי דרעי: אנחנו משתפים פעולה והולכים אתכם.

נפתלי דרעי: אנחנו באותו צד ואנחנו בהחלט רואים במהלך הזה הזדמנות לגייס את בני הנוער לסייע למשרד הבריאות במאבק בקורונה.

נפתלי דרעי: ממש כך.

עופר כסיף: תודה רבה.

עופר כסיף: רשות הדיבור ליפעת גורדון, מועצת ארגוני הילדים והנוער.

יפעת גורדון: שלום לכולם.

יפעת גורדון: אין לי הרבה מה להוסיף על מה שנפתלי אמר.

יפעת גורדון: אני אומר שאנחנו מייצגים את ארגוני הנוער ואנחנו גם נעמוד במתווה.

יפעת גורדון: הארגונים הם מאוד מאוד גמישים, עובדים בחוץ, כך שאין לי הרבה מה להוסיף.

יפעת גורדון: אנחנו היינו במפגש אתמול ונעמוד במתווה.

יפעת גורדון: הארגונים רק מחכים לחזור לפעילות.

עופר כסיף: תודה רבה.

עופר כסיף: אני מניח שיש כאן קונצנזוס מלא שצריך כמה שיותר מהר להחזיר את ארגוני ותנועות הנוער לפעילות.

עופר כסיף: אני רוצה לעבור לנושא של הבגרויות ולתת את רשות הדיבור ליעקב אופק, יושב ראש המחלקה לפדגוגיה בארגון המורים שגם יסביר את הבעייתיות שיש כיום כי אני מבין שאחת הבעיות המרכזיות היום היא שלמעשה יש חוסר במורים כאשר תלמידי תיכון שמתכוננים לבגרויות יכולים לעבור רק בין שתי קבוצות בעוד שמורים מלמדים מוגבלים לארבע קבוצות.

עופר כסיף: זה יוצר איזושהי בעייתיות גם מבחינת התעדוף של המקצועות וגם מבחינת מחסור במורים.

עופר כסיף: אם תוכל להסביר את זה יותר, אני אודה לך.

יעקב אופק: בוקר טוב.

יעקב אופק: כפי שאתה ניסחת, זו באמת הבעיה.

יעקב אופק: המורים יכולים להיכנס נאמר לארבע קפסולות והתלמידים לשתי קפסולות, יש בעיה של הספק החומר, מה עוד שהכיתות מפוצלות לשתיים ואז מורה עושה איזושהי עבודה עם קבוצה מסוימת, הקבוצה השנייה למעשה מקבלת את השיעורים שבוע לאחר מכן או ב-זום, ואז למעשה יש צמצום של מחצית החומר לכל התלמידים האלה שאמורים לגשת לבחינות הבגרות.

יעקב אופק: לכן התבקשו לצמצם את כמות החומר לבגרויות ב-30, 40 או 50 אחוזים ולהתמקד יותר בשאלות שהן שאלות של הבנה ולא של ציטוט.

יעקב אופק: זו הבעיה.

יעקב אופק: אם רוצים לספק את כל הכמות הנדרשת, צריך או להוסיף מורים או לקחת מורים מכיתות אחרות ואז לוותר על לימודים של כיתות יותר נמוכות וזה בעייתי.

יעקב אופק: אנחנו מעוניינים שכולם יחזרו לחינוך הרגיל, לימים כתיקונם אבל זה כנראה עוד רחוק ונקווה לימים יותר טובים.

עופר כסיף: אתה יכול להסביר קצת גם מה קורה מבחינת התעדוף של המגמות?

עופר כסיף: אני מבין שאחת הבעיות שנגזרות מכך היא שיש גם צמצום של התעדוף.

יעקב אופק: כן.

יעקב אופק: מדברים על צמצום בכלל במספר הבחינות וזה קצת בעייתי.

יעקב אופק: משום מה יש איזושהי העדפה למקצועות מסוימים והמקצועות האחרים למעשה נשארים לאחור, מה שיכול לגרום לבעיות בשלב יותר מאוחר של צמצום מקצועות וצמצום בכוח אדם.

יעקב אופק: הנטייה היא יותר למקצועות ריאליים, לאנגלית וכולי ואז מקצועות אחרים למעשה אפילו נכחדים.

עופר כסיף: למשל?

עופר כסיף: אתה יכול לתת דוגמאות שאתה כבר רואה?

יעקב אופק: בוא נאמר שבמקצועות העברית, ספרות וכולי, אתה רואה איזשהו צמצום, אתה רואה שהם די נדחקים הצידה ושמים יותר דגש על מתמטיקה ועל אנגלית.

עופר כסיף: זאת אומרת, במקצועות למשל כמו היסטוריה, אזרחות וכן הלאה, אתה רואה גם כן איזושהי בעייתיות ספציפית בהקשר הזה?

יעקב אופק: כן.

יעקב אופק: כן.

יעקב אופק: המקצועות העיקריים עליהם שמים דגש זה באמת מתמטיקה ואנגלית ובמקצועות האחרים קצת פחות מתייחסים ולכן יש צמצום בשעות שניתנות להם ובדגש שניתן להם.

עופר כסיף: תודה רבה.

עופר כסיף: אני רוצה לשאול את אינה זלצמן לגבי הנושא הזה.

עופר כסיף: היא אתנו?

יהודית גידלי: היא הייתה.

עופר כסיף: האמת היא שהנושא הזה מאוד מטריד ולא בכדי שאלתי את מר אופק לגבי מקצועות כמו היסטוריה ואזרחות, ואתה גם הזכרת ספרות ועברית.

עופר כסיף: המקצועות הללו שגם כך נמצאים באיזושהי דעיכה כבר כמה שנים – דרך אגב, גם באקדמיה אנחנו רואים שבשנים האחרונות יש ירידה במספר הנרשמים – זה דבר שמאוד מטריד.

עופר כסיף: הוא מטריד משתי סיבות, וכאן אני רוצה לפנות לאינה זלצמן.

יהודית גידלי: היא התנתקה.

עופר כסיף: אם אפשר לחבר אותה שוב.

עופר כסיף: אני רוצה לשאול אותה לגבי הנושא הזה, האם יש איזושהי התמודדות עם זה.

עופר כסיף: הבעייתיות, הדעיכה או כמעט קריסה לפעמים במקצועות, נקרא להם המקצועות ההומניים, ובעיקר אני מדבר על היסטוריה ואזרחות שיש להם לטעמי חשיבות מאוד מאוד מרכזית גם בחינוך לדמוקרטיה, לחיים משותפים וכן הלאה, האם יש איזשהו ניסיון או יש איזושהי תוכנית של משרד החינוך להתמודד ספציפית עם הבעיה הזאת שכאמור יש לה השלכות גם אזרחיות.

עופר כסיף: (היו"ר רם שפע)

רם שפע: אני מתנצל.

רם שפע: נאלצתי לצאת להתראיין.

רם שפע: אינה לא נמצאת כאן ואין נציג אחר ממשרד החינוך.

רם שפע: לירן שפיגל הוא מהייעוץ המשפטי.

יהודית גידלי: ביקשנו שמישהו אחר יעלה.

רם שפע: ארגוני הנוער ותנועות הנוער כבר הספיקו לדבר?

יהודית גידלי: כן.

רם שפע: מועצת התלמידים.

רם שפע: עומר שחר, שלום.

עומר שחר: בוקר טוב.

עומר שחר: רציתי לדבר על שני הדברים ואני אתחיל עם המתווה של החזרת החינוך הבלתי פורמלי.

עומר שחר: המועצה הארצית ביחד עם הגורמים השונים, כמו שאמר כאן גם חגי וגם משרד הבריאות, אנחנו בתהליכים מתקדמים ואנחנו שמחים על הנכונות של משרד הבריאות והגורמים השונים להגיע לאיזשהו פתרון ולהסדיר את זה.

עומר שחר: כמו שכולם אמרו, בני הנוער הם לא הבעיה אלא הם הפתרון.

עומר שחר: אנחנו כמנהיגי העתיד ומנהיגי ההווה, אנחנו יכולים כמדריכים, כחניכים, להיות שגרירי הקורונה ולדאוג שההנחיות יישמרו ושלא תהיה הדבקה.

עומר שחר: אם תהיה הדבקה, לדאוג שכמה שפחות יידבקו ולא ליצור שרשראות הדבקה.

עומר שחר: חשוב לומר שהמועצה הארצית ביחד עם הגורמים השונים, כמו שאמרתי, אנחנו עובדים על זה הרבה מאוד ואפילו 24/7 ורוצים מאוד להחזיר את החינוך הבלתי פורמלי.

עומר שחר: בנושא עליו דיברתם עכשיו, לגבי הבגרויות.

עומר שחר: הבעיה בתעדוף הזה, זה לא רק בתעדוף כמו שיעקב אופק אמר עם מתמטיקה ואנגלית אלא לפעמים זה גם להיפך.

עומר שחר: יש מקצועות שבתי הספר אומרים שאנחנו נבחנים בהיסטוריה, בלשון, בתנ"ך בבגרות חורף ולכן אנחנו קודם כל נעסוק בזה ואחר כך נביא את התלמידים גם לאנגלית ומתמטיקה בבית הספר.

עומר שחר: זה משהו שהוא קצת בעייתי כי בסוף אי אפשר לשחק בזה, פעם אחת ללמוד מקרוב ופעם אחת ללמוד מרחוק.

עומר שחר: זה משהו שהוא מאוד בעייתי.

עומר שחר: כמו שאמרנו לגבי הלמידה בקפסולות, מורה לא יכול להיכנס ליותר מדי קפסולות והבעיה היא שהלמידה היא פחות אפקטיבית ברגע שלא המורה המקצועי שמלמד אותנו במשך שנה שלמה מגיע לבית הספר ומלמד אותנו אלא מגיע מורה אחר, מורה מחליף עם צורת למידה שונה.

עומר שחר: אנחנו כבר רגילים ללמוד עם אותו מורה, הוא מכיר אותנו, וברגע שמגיע מורה אחר, יותר קשה להתרגל ובסוף אנחנו צריכים ללמוד לבגרות ולא ללמוד כדי לעבור מבחן מסוים.

עומר שחר: כן חשוב שיהיה את המורה הקבוע שמגיע וזאת הבעיה שנוצרת עם כל ההגבלות והקפסולות.

עומר שחר: אני כן מקווה שיהיה שינוי בעניין.

עומר שחר: תודה רבה.

רם שפע: תודה רבה לך.

רם שפע: צופית גולן, הנהגת הורים ארצית.

צופית גולן: בוקר טוב.

צופית גולן: ברשותכם, אני לא אתייחס לתנועות הנוער למרות שאני באמת אשמח שהם יחזרו לפעילות.

צופית גולן: אמרתי את זה מספיק פעמים כאן בדיונים.

צופית גולן: אנחנו מברכים על כל דבר שייתן לילדים שלנו את האפשרות להיות בתוך קבוצת השבים שלהם ואנחנו מבינים ומכבדים את הזהירות שננקטת כאן.

צופית גולן: אני שוב רוצה לנצל את הבמה גם לברך על כך שכיתות ז' עד י' נוספו לרשימה וגם כיתות י"א ו-י"ב.

צופית גולן: זה באמת לא מובן מאליו.

צופית גולן: הם היו אמורים להיות אחרונים פחות או יותר באסטרטגיית היציאה.

צופית גולן: שוב, תודה רבה גם לוועדה וגם לכל המשרדים שלקחו אותנו בחשבון ואת הילדים שלנו ושמו אותם בראש סדר העדיפויות.

צופית גולן: אני כן רוצה להתייחס לתקנות ולהשפעות גם על הבגרויות ובכלל על הלמידה.

צופית גולן: יומיים בשבוע כשבאים עם המעברים ועם ההגבלה של מעברי תלמידים ומעברי מורים, אמרו את זה לפניי, בעצם מאפשרים בפועל יום למידה אחד.

צופית גולן: הילדים לומדים עכשיו פחות.

צופית גולן: המשחק הזה הוא בלתי אפשרי.

צופית גולן: אם יש להם שני מקצועות מוגברים – והיום כדי שילד יגיע למה שהוא רוצה בצבא, באוניברסיטה, דור העתיד, הוא צריך את האשכול הטכנולוגי ולא רק את המדעי – ועל זה יש מתמטיקה, אנגלית וכל השאר.

צופית גולן: זה פשוט לא ישים בשטח.

צופית גולן: המנהלים אומרים לנו את זה.

צופית גולן: או שאנחנו מביאים אותם לשבוע כן ושבוע לא, ואז חזרנו למה שלא רצינו לחזור אליו, או שהם מגיעים ליום בשבוע וזה לא באמת אפקטיבי כי פשוט לא ניתן ליישם את זה בפועל.

צופית גולן: אמרו את זה אתמול בוועדה גם מנהלים ולא רק אני אומרת את זה ואומרים את זה התלמידים.

צופית גולן: זה משהו שאנחנו מבקשים שיישקל ויראו איך עושים את זה מחדש.

צופית גולן: יש לנו ילדים שניגשים לבגרות, למקצועות שבתכל'ס הם לא פגשו את המורים שמכינים אותם לבגרות אפילו לא פעם אחת פרונטלית מתחילת השנה, וזה מאוד מאוד קשה.

צופית גולן: קשה מאוד ללמוד דרך ה-זום.

צופית גולן: אנחנו גם מגלים שככל שעובר הזמן – זה עלה גם כאן בוועדה – הנושא הזה של האפקטיביות של הלמידה ב-זום.

צופית גולן: ככל שהילדים יותר לומדים ב-זום, האפקטיביות יורדת.

צופית גולן: בתי הספר התחילו להוריד שעות, להכניס ימי אוורור כי פשוט גילינו שזה לא עובד.

צופית גולן: הורידו ימים, הורידו שעות, אבל חומר לא הורידו.

צופית גולן: אני חוזרת על הקריאה שלנו מאתמול לצמצם את הבגרויות, לצמצם את היקף החומר.

צופית גולן: אמרו את זה המנהלים.

צופית גולן: הילדים לא יהיו מוכנים.

צופית גולן: דבר נוסף שמאוד מאוד חשוב לנו, כל הקטע של החינוך הגופני.

צופית גולן: ההחרגה שלו.

צופית גולן: מעורבות חברתית היא תנאי לבגרות והמעורבות החברתית הקבוצתית, כמו שהיא אמורה להיות, לדעתי לא עומדת בתנאים של הקורונה כמו שהיא היום.

צופית גולן: היא לא באמת אפשרית לביצוע.

צופית גולן: או שאנחנו מחזירים אותם עוד פעם ל-זום, ואת זה אנחנו לא רוצים ואם לא, אז תורידו את כמות השעות שהילדים חייבים.

צופית גולן: לא יכול להיות שבגלל זה ילד לא יהיה זכאי לתעודת בגרות, לא בגלל האישית ולא בגלל החברתית.

צופית גולן: גם חלק מהאישיות, דרך אגב, לא ניתן כרגע ליישום בפועל.

צופית גולן: או שירחיבו את מגוון האופציות, שיורידו לילדים את מספר השעות ושגם לא ידרשו מהם להשלים, אלה שהם בכיתה י' ו-י"א, בשנים הבאות.

צופית גולן: מה שאפשר להספיק השנה, מצוין, ומה שאי אפשר, אי אפשר.

צופית גולן: התאמות בהיבחנות.

צופית גולן: אני לא יודעת כמה העלינו את זה כאן.

צופית גולן: אני יודעת שהיה דיון קצר אבל היבחנות, לחלק מהילדים יש התאמות.

צופית גולן: לא ניתן כרגע לבצע אותן בפועל.

צופית גולן: כל ההכתבה לבוחן ניטרלי, הקראות, תיווך – לא קורה בפועל והילדים האלה שצריכים להיבחן בבגרות החורף או בבגרויות הקיץ, בסופו של דבר לא מקבלים את מה שהם צריכים כדי להגיע לשם מוכנים.

צופית גולן: דבר נוסף שמנהלים ציינו בפנינו זה שחלק מאוד חשוב בהכנה של ילדים לבחינות הבגרות, זאת גם ההיבחנות תוך כדי.

צופית גולן: היא מתרגלת אותם במתח, היא מתרגלת אותם בשאלונים, בהיקפי החומר וכרגע זה לא ישים בצורת הלמידה הנוכחית, מה שאומר שהילדים שלנו לא יהיו מוכנים לבגרויות שלהם.

צופית גולן: צריך לעשות שם חשיבה מחודשת.

צופית גולן: בכיתות ז'-ט', אנחנו קיבלנו מתווה שמדבר על העל-יסודי, אבל אם התקנות עוד פעם יאושרו ברגע האחרון, זה אומר שעוד פעם הילדים לא יקבלו את החלק שמדבר בתקנות על מה קורה לפני החזרה.

צופית גולן: כל ההיערכות לחזרה, כל התהליך הרגשי, החברתי, הנפשי שהם צריכים לעבור.

צופית גולן: ברגע שהתקנות שוב יאושרו בשנייה האחרונה, הם לא יקבלו את זה.

צופית גולן: אני שוב יוצאת בקריאה שכבר קראנו פעמים: לא ברגע האחרון.

צופית גולן: אנחנו יודעים לאן אנחנו הולכים, תאשרו את זה בזמן, תקבעו בזמן, תנו לצוותים ולתלמידים את הזמן להיערך.

צופית גולן: זה חשוב מאוד.

צופית גולן: אני חייבת לומר שילדים ומשפחות בסיכון בריאותי, אני אומר את זה בכל דיון כמה פעמים שאני אצטרך, עד שיימצא לזה פתרון אמיתי, לא פתרון כמו שהציגו לנו אתמול בוועדת החינוך באיזושהי שיחה של תביאו אלינו מקרים ואנחנו נדון באופן פרטני.

צופית גולן: רם, אמרתם את זה בוועדה אין ספור פעמים.

צופית גולן: לא יכול להיות שזה יהיה פרטני, לא יכול להיות שזה יהיה תלוי רצון טוב.

צופית גולן: צריך להיות סט כללים שהוא מאוד ברור לכל השותפים ואנחנו שותפים.

צופית גולן: ההורים הם שותפים של צוותי ההוראה כאן.

צופית גולן: יש לנו כאן שותפות מאוד מאוד חשובה.

צופית גולן: אנחנו רוצים שהיא תצליח, אנחנו לא רוצים להכניס עימותים על משהו שלא צריך להיות עליו עימותים אבל אנא, הסדירו את הנושא.

צופית גולן: עוד משהו אחרון.

צופית גולן: חנוכה.

צופית גולן: אנחנו קיווינו, רצינו וציפינו שחנוכה ישמש לתלמידי העל יסודי או להדבקת פערים או להכנה לבגרויות בימים מרוכזים.

צופית גולן: בפועל אין אמירה כזאת ואפילו לא מדברים על זה בעל-יסודי.

צופית גולן: הילדים האלה שמונה וחצי חודשים בבית.

צופית גולן: זה שהם היו שבועיים בתחילת השנה, באמת לא נחשב.

צופית גולן: אנא, גם על זה אני אשמח שתצא קריאה מהוועדה שינצלו את חנוכה ללמידה.

צופית גולן: תודה.

רם שפע: בהחלט.

רם שפע: תודה רבה.

רם שפע: אני חושב שבסך הכול מי שרצה לדבר, דיבר, וגם נגענו ברוב הנקודות מכיוון שאלו גם נקודות שבחלקן נגענו אתמול.

רם שפע: דוקטור אפללו, יש לך משהו להוסיף לפני שאני מסכם את המהות ונעבור לתקנות עצמן?

אפרת אפללו: כן.

רם שפע: אבל לא כמו אתמול עם הסתייגות.

רם שפע: מה שאופטימי, תשאירי אופטימי.

אפרת אפללו: אני אדם אופטימי מטבעי אבל אני אחראית על בריאות הציבור.

אפרת אפללו: הולכת לישון עם זה וקמה עם זה בבוקר.

אפרת אפללו: באמת אנחנו כולנו שמחים ומברכים, אבל מה שחשוב להבין – ואני גם אמרתי את זה בפתח דבריי – שאנחנו רואים את מספר המאומתים ואנחנו רואים את העלייה.

אפרת אפללו: לפי אסטרטגיית היציאה, אתם זוכרים, עליה דיברנו היינו רוצים להתקדם לפי מקדם תחלואה, לפי מקדם ה-R וכרגע אנחנו לא עושים את זה.

אפרת אפללו: לכן הפתיחה חייבת להיות זהירה.

אפרת אפללו: ההחלטה על שתי קבוצות לא תשתנה.

אפרת אפללו: תלמיד יכול להיות חלק משתי קבוצות וזה לא ישתנה.

אפרת אפללו: ילדים בכיתות הגבוהות, החל מכיתה ז', אלה ילדים שהם מדבקים ונדבקים כמו מבוגרים.

אפרת אפללו: לכן הקישוריות הזאת, אנחנו רוצים לצמצם אותה כמה שיותר.

אפרת אפללו: דיברנו גם עם משרד החינוך השבוע ואמרנו שאנחנו ננהל שולחן עגול עם מנהלי מחוזות, עם מועצת התלמידים, עם כל השותפים כדי לראות איך מתנהלים בתוך שתי הקבוצות האלה, בתוך שתי הקפסולות האלה, למצוא פתרונות יצירתיים ואני בטוחה שיש.

אפרת אפללו: אנחנו נעשה את זה אבל לא נשנה את זה.

אפרת אפללו: אלה יישארו שתי קבוצות לפחות עד שאנחנו נראה איזה שיפור או שינוי בתחלואה.

אפרת אפללו: אם פתאום נרד ונראה שאפשר לפתוח הכול, כולם יהיו שמחים ומאושרים אבל כרגע זה המצב ואנחנו דבקים בזה.

רם שפע: זאת עמדת משרד הבריאות.

עופר כסיף: בצורה כזאת קטיגורית, זה לא ממש משהו שאפשר לקבל.

עופר כסיף: לא התייחסת למה שאני העליתי קודם ולא בפעם הראשונה.

עופר כסיף: אני חוזר שוב.

עופר כסיף: האיזון בין הנזק שבהמשך המצב הקיים מבחינת אופן הפתיחה, אם בכלל, והנזק לעומת התועלת, האם אתם לוקחים את האיזון הזה בחשבון.

עופר כסיף: זאת אומרת, זה שאתם לוקחים את מקדם ה-R – ודרך אגב, גם כאן יש לי הרבה מה לומר כי כל פעם יש משהו אחר, פעם זה מספר, פעם זה מטרז', פעם זה R, כל פעם כאילו מחפשים משהו אחר – אבל אם אני שם את זה רגע בצד, האם אתם לוקחים בחשבון את האיזון הראוי שבין הנזק לתועלת?

עופר כסיף: זה לא מספיק לבוא ולהגיד יש תחלואה ומקדם ה-R גדל.

עופר כסיף: לבודד את זה מהנזק שנגרם רגשית, נפשית וכל מה שהוזכר כבר 1,000 פעמים, צריך לשקול את האיזונים האלה ואני שואל האם אתם עושים את זה.

עופר כסיף: מה שאת אומרת, ותקני אותי אם אני טועה, יש התייחסות אך ורק לנושא התחלואה אבל נושא התחלואה אי אפשר לנתק אותו מהנזקים שנגרמים מהסגירה וזה גם כן דבר שקשור לבריאות.

אפרת אפללו: אבל אתה יודע שאנחנו עושים את זה.

עופר כסיף: אני רוצה לשמוע.

עופר כסיף: את בודדת את זה.

אפרת אפללו: בודדתי את זה היום אבל אנחנו עושים כבר הרבה מאוד דברים הרבה זמן.

אפרת אפללו: הסכנה הזאת של פעילות בשטח פתוח, היא עדיין נשארת.

אפרת אפללו: זאת אומרת, גם אם הם מגיעים בפועל יומיים בשבוע, הם עדיין יכולים בשאר השבוע להיפגש עם המורים שלהם בשטח פתוח במסגרת התקנה הזאת.

אפרת אפללו: התקנה הזאת לא בוטלה.

אפרת אפללו: זה לא שאנחנו עכשיו אסרנו את הדבר הזה.

אפרת אפללו: אנחנו ממשיכים עם זה.

אפרת אפללו: הם בפועל מגיעים ללמידה פרונטלית וכל אחד ילמד את הדברים החשובים שצריך באמת וחשוב, אם אלה בגרויות ואם אלה דברים שהכרחי קשר פרונטלי עם המורה, שאר הדברים יהיו ב-זום ואנחנו ביחד עם משרד החינוך גם על הדבר הזה.

אפרת אפללו: בטח שכן.

אפרת אפללו: הרי כל הנושא של תנועות הנוער בא בדיוק מהמקום הזה כי אחרת היינו יכולים להגיד לא, לא, לא, לא ולהמשיך ככה, אבל כולנו מבינים, החל מהדרגים שלי ומעלה, שחייבים לשלב, שזה נותן מענה וזה אחד הצעדים.

אפרת אפללו: אי אפשר הכול.

אפרת אפללו: אי אפשר גם להגיד עכשיו אנחנו מחזירים י' עד י"ב ללמידה של חמש קבוצות כמו שהייתה בתחילת השנה וגם להחזיר את תנועות הנוער, ובמקביל כמובן כל מה שקורה במשק עם הקניונים ועם השווקים וכולי.

אפרת אפללו: אנחנו חייבים לעשות את הדברים האלה בהדרגה ובזהירות וכמובן שאנחנו מתחשבים גם בצדדים הנפשיים.

אפרת אפללו: שוב אני אומרת, יש לי ילד בכיתה ו' ואני בדיוק במקום הזה.

אפרת אפללו: אני יודעת ואני רואה.

אפרת אפללו: כולם, גם הרשויות, גם משרדי הממשלה, כולם חושבים ביחד כל הזמן.

אפרת אפללו: אנחנו עושים עבודה על הדברים האלה סביב השעון.

אפרת אפללו: אנחנו באמת עובדים סביב השעון.

אפרת אפללו: בסופו של דבר משרד הבריאות אמון על בריאות הציבור.

אפרת אפללו: נכון, הדבר הראשון שאנחנו מסתכלים עליו זה נתוני תחלואה.

אפרת אפללו: יחד עם שאר המשרדים, יחד עם הארגונים, אנחנו חושבים איך אנחנו עושים את האיזונים.

עופר כסיף: כאן השאלה.

עופר כסיף: כאן בדיוק השאלה.

עופר כסיף: אני מצטט אותך עכשיו.

עופר כסיף: לא מייחס לך משהו שלא אמרת.

עופר כסיף: את אמרת שהדבר הראשון שאתם מתייחסים אליו זה נתוני התחלואה.

עופר כסיף: אני אומר, בסדר, אף אחד לא מקל ראש בנתוני התחלואה, בלי להיכנס כרגע – ואני אמרתי, יש לי הרבה מה לומר על איך נתוני התחלואה האלה נמדדים.

עופר כסיף: רק אתמול פורסם מה שאני הייתי קורא סילוף של נתונים, שבוטלו בדיקות במקומות עבודה מסוימים כדי שדווקא התחלואה יורדת – אני לא מתייחס לזה כרגע.

עופר כסיף: אני שם את כל זה בצד כי אין לנו את הזמן להיכנס לזה, אבל בהילקח בחשבון או בהנחה שכל הדברים מדויקים ונתוני התחלואה נכונים, לא שינו, לא סילפו ולא עיוותו, כל הדברים האלה, בואי נניח שהם נכונים, עדיין אין כאן מענה לצרכים שהם צרכים לא פחות חשובים, אם לא יותר, מבחינה נפשית ורגשית לנוער ולילדים.

אפרת אפללו: נתתי לזה שתי דוגמאות.

עופר כסיף: אני אישית לא השתכנעתי.

רם שפע: חבר הכנסת כסיף, אני מכבד מאוד את הדברים שאמרת.

רם שפע: בעיניי להתייחס לעולמות של סילוף נתונים, זה משהו שאנחנו צריכים להיות מאוד מאוד זהירים בו.

עופר כסיף: לא.

עופר כסיף: אני מתייחס למה שפורסם אתמול.

עופר כסיף: אם אתם רוצים, אני יכול לצטט.

רם שפע: אני שם את זה כקונטקסט כללי.

רם שפע: דבר השני, אני חושב שאנחנו רואים את משרד הבריאות בהקשר הזה – ודוקטור אפללו מייצגת את זה כאן – שהמחיר או האופן בו הם מאזנים את המאזניים האלה, בין המחיר החינוכי לבריאותי, באמת יש בינינו פער אבל הוא פער תפיסתי והוא לא פער של לא אכפת להם ממשהו.

עופר כסיף: לא אמרתי את זה.

רם שפע: בזה אני אתך ביחד.

רם שפע: עכשיו אני מחזק את דבריך.

רם שפע: כאן אני רוצה לומר, לא בציניות אלא ברצינות, בסוף גם כשאין נתוני תחלואה כל כך דרמטיים, לוקח תמיד הרבה מאוד זמן עד שבסוף העמדה שמוצגת כאן, שיש בה גם ניסיון להיות אחראים אבל לדאוג לחינוך, בסוף מתקבלת.

רם שפע: כלומר, בכל התחומים בעיניי, אני כבר מסמן כאן את היעד הבא, אמרתי את זה כל פעם ואני ממשיך להגיד את זה גם כאן, היעד הבא צריך להיות שקבינט הקורונה יגדיר את החינוך כצורך חיוני.

רם שפע: ברגע שהוא יוגדר כך, כתפיסת מדיניות של מדינת ישראל, לא יסגרו את מערכת החינוך גם אם חלילה נגיע לסגר שלישי.

רם שפע: אפשר לשנות מתכונת, אפשר לצמצם, אפשר לעשות התאמות, אבל נצטרך להשאיר את המערכת פתוחה.

עופר כסיף: כדי שזה לא יישאר באוויר כאילו אני אומר דברים בעלמא.

עופר כסיף: אתמול התפרסם בחדשות 12, ואני מצטט: "בשל חשש להורדת שיעור התחלואה הארצי, מבצע הדיגום ההמוני בוטל ברגע האחרון".

עופר כסיף: כלומר, מה שנאמר אתמול, ואני מצטט, אני לא מייחס שום דבר אלא אני מעלה את זה כתהייה או כשאלה לצורך העניין, שהיה אמור להיות מבצע דיגום המוני במפעלים ובחברות הייטק, היו אמורים להיבדק מדי שבוע ולפי מה שפורסם אתמול ברגע האחרון – אני מצטט – "סירב משרד הבריאות להוציא את המבצע לפועל.

עופר כסיף: הסיבה לסירוב – חשש שהתוצאות יגרמו להורדת שיעור נתוני התחלואה הארציים מה שיגרור לחץ לאישור הקלות נוספות".

עופר כסיף: כל זה ציטוט.

אפרת אפללו: אני לא מכירה את זה.

עופר כסיף: אני יכול לשלוח לך את זה אם את רוצה.

אפרת אפללו: לא, זה שזה כתוב בחדשות, אני מבינה.

עופר כסיף: לכן אני לא אומר שום דבר קטיגורי.

אפרת אפללו: אנחנו יכולים לחשב את שיעורי התחלואה עם בדיקות סקר או בלי בדיקות סקר.

אפרת אפללו: אנחנו יכולים לדעת בדיוק מה השיעור האמיתי באוכלוסייה.

אפרת אפללו: את המקרה הזה אני לא מכירה ואני לא יכולה להתייחס אליו.

עופר כסיף: אני מנסה להסביר את התהייה.

רם שפע: נראה לי שלא תצליחו להגיע עד הסוף להסכמה אבל בסך הכול, כמו שאמרתי, בסוף יסכימו אתנו על מערכת החינוך וזה מתקרב לשם מאוד ונראה לי שזה עניין חשוב.

רם שפע: אני רוצה לומר עוד מילה על החינוך הבלתי פורמלי ואז נתקדם.

רם שפע: בהקשר הזה אני רוצה לפנות מכאן לאותם חניכים וחניכות של תנועות הנוער מכל הקשת של תנועות הנוער.

רם שפע: אני יודע וכולנו בוועדה יודעים שאתם כבר מאוד מאוד משתוקקים לחזור ולפגוש את החברים לתנועה, לפגוש את המדריך או המדריכה, לשבת קצת בחוץ לפעילות שכבר חודשים אדירים ורבים וארוכים אתם מחכים לה.

רם שפע: אני מאוד מאוד שמח שאחרי תקופה מאוד ארוכה שאנחנו מדברים על זה וברור שגם תנועות הנוער וארגוני הנוער מייצגים אתכם ומתים לשכנע את משרדי הממשלה לעשות את זה, אני שומע נכונות אמיתית פעם ראשונה בוועדה של משרדי הממשלה שבתקווה גדולה בימים הקרובים תנועות וארגוני הנוער יוכלו לחזור לאיזושהי פעילות גם אם היא תהיה במתכונת אחרת וזה בסדר.

רם שפע: העיקר שהיא תחזור.

רם שפע: אנחנו נמשיך כל יום כאן להילחם על העתיד של הנוער, להילחם על האפשרות של תנועות הנוער והארגונים לחזור.

רם שפע: הם נמצאים כאן

רם שפע: גם היום מחוץ לכנסת ונפגוש אותם אחר כך והם מוחים בצדק על כך שקשה להם להישאר בבית בריבוע הזה של ה-זום עם כל המשמעויות האלה.

רם שפע: הצורך החינוכי הנפשי, שלא נאמר הילדים שמגיעים למצב של אובדנות, הוא להחזיר את הפעילות הזאת.

רם שפע: אנחנו נמשיך לוודא שקבינט הקורונה מבין שזה מה שהוא צריך לעשות, שזה על סדר היום שלו, שזה על שולחנו ושמשרד הבריאות בסופו של דבר ילך עם העמדה וילך עם העמדה שהציג יפה חגי גרוס ממינהל חברה ונוער להחזיר את החינוך הבלתי פורמלי לפעילות כמה שיותר מהר.

רם שפע: בצורה זהירה אבל כמה שיותר מהר.

רם שפע: שלום חבר הכנסת יאיר גולן.

רם שפע: אנחנו מתכנסים מכוון שרוב הדברים נאמרו.

רם שפע: את רוצה לתת דגשים על התקנות?

 << דובר >> מירב ישראלי: כן.

 << דובר >> מירב ישראלי: אני פשוט אומר את הנושאים.

 << דובר >> מירב ישראלי: הנוסח לפניכם.

 << דובר >> מירב ישראלי: בנוסח המסומן בצהוב.

 << דובר >> מירב ישראלי: יש כאן הרחבה לכיתות י' עד י"ב.

 << דובר >> מירב ישראלי: יש סייג "על אף האמור רשאי מנהל המחוז לאשר לבעל מוסד בשטחה של רשות או אזור כאמור לקיים לימודים של כיתות ז', ח' או ט' במקום לימודים של י' עד י"א-י"ב, שכבה כנגד שכבה וכולי".

 << דובר >> מירב ישראלי: אם כיתות ט' יחזרו בשבוע הבא, אני משערת שהדבר הזה ירד.

 << דובר >> מירב ישראלי: אתם רוצים לשמוע למה הכניסו את זה?

רם שפע: כן.

לירן שפיגל: במסגרת הדיונים על התקנות מה שהוכרע בקבינט זה לאפשר איזושהי תחלופה.

לירן שפיגל: ביקשו לתת מענה גם למגזרים נוספים.

לירן שפיגל: אם באותו מגזר חושבים שבית ספר מסוים עדיף שייפתח קודם בכיתות ז' עד ט' ולא בכיתות י' עד י"ב.

לירן שפיגל: כדי לתת מענה לקבוצות יותר רחבות כמו למשל המגזר החרדי.

לירן שפיגל: לכן אפשרו את הגמישות הזאת.

 << דובר >> מירב ישראלי: בגלל הבגרות.

לירן שפיגל: בסופו של דבר אני לא חושב שהייתה כאן איזושהי פגיעה.

לירן שפיגל: כלומר, מי שלמד לבחינות בגרות או לבחינות גמר אחרות, אני לא חושב שהייתה כאן איזושהי פגיעה בפועל.

 << דובר >> מירב ישראלי: אני לא אומרת שהייתה פגיעה.

 << דובר >> מירב ישראלי: אני אומרת ששיקול הדעת של מנהל המחוז אמור לקחת בחשבון גם את הנושא הזה.

לירן שפיגל: נכון.

 << דובר >> מירב ישראלי: בכל מקרה, אם ז' עד ט' יחזרו ללימודים, אני מבינה שתשמיטו את זה.

רם שפע: כשהם יחזרו ללימודים.

 << דובר >> מירב ישראלי: נכון.

 << דובר >> מירב ישראלי: יש כמובן תיקונים מקבילים בנושא צריכת המזון ובנושא ההסעות.

 << דובר >> מירב ישראלי: הדברים נוסחו והכיתות האלה נוספו.

 << דובר >> מירב ישראלי: יש את העניין של שתי הקבוצות.

 << דובר >> מירב ישראלי: יש תוספת למורה של"ח, זה בתקנה 24, "איש צוות בחווה חקלאית שלא תחול עליהם ההוראה של המגבלה ובלבד שהפעילות מתקיימת בשטח פתוח שבכל עת הוא עוטה מסכה ושנשמר מרחק של שני מטרים לפחות בינו לבין התלמידים".

 << דובר >> מירב ישראלי: כמובן הוסף שזה נעשה בקבוצה של 20 תלמידים, גם בכיתה י' עד י"ב.

 << דובר >> מירב ישראלי: אלה התיקונים בתיקון מספר 10.

רם שפע: חבר הכנסת יאיר גולן, רוצה לומר משהו?

יאיר גולן: כן.

יאיר גולן: אני חושב שבתקנות החדשות צריך להיות סעיף שאומר את הדבר הבא: רשאי מנהל מחוז של משרד החינוך לאשר הפעלת מוסד חינוכי במלוא היקפו, בתנאי שהוצגה לו תוכנית הפעלה תואמת תקנות הבריאות הבסיסיות של משרד הבריאות ובתנאי שתוכנית זו אושרה על ידי ראש הרשות.

יאיר גולן: כל הניסוח הפתלתל הזה, בכוונתי לומר שלמשל – ואני אומר את זה רק כדוגמא – בית ספר אזורי של התנועה הקיבוצית, נניח לצורך דיוננו הר וגיא בקיבוץ דפנה, שהוא ממילא פרוס על שטח עצום, ממילא יש מקום נרחב, ממילא הכיתות הן יחסית קטנות, המוסד עומד בכל מה שקשור בתקנות הבריאות - אין שום היגיון ליצור איזו אחדות כלל לארצית מה גם שהחרדים מזמן הפרו את האחידות הכלל ארצית.

יאיר גולן: הם פשוט עושים את זה על דעת עצמם.

יאיר גולן: אני כאן מציע, לא שכל אחד יעשה מה שבראש שלו אלא אישור המנהל, אישור ראש הרשות ואישור ראש המחוז של משרד החינוך ואז אתה יכול להפעיל מוסד במלואו ואין סיבה שזה לא יהיה כך ובתנאי שכמובן נשמרים כל הכללים של הקפסולות, של המסכות וכל שאר הנושאים.

רם שפע: אני חייב לומר לך משהו מצער אבל אופטימי.

רם שפע: במשך הרבה זמן – אגב, אתה דיברת כאן על זה הרבה גם ברמה האישית אבל כולנו – דיברנו על הצורך להפעיל את מערכת החינוך באופן דיפרנציאלי.

רם שפע: מי שהוא ירוק, נפתח לו את מערכת החינוך.

רם שפע: לקח חודשיים-שלושה, הנה זה קרה.

רם שפע: מה שאתה אומר כאן זה להעביר עוד סמכות או להרחיב את הגמישות באזורים המקומיים, ודאי כאלה שאפשר.

רם שפע: אני חושב שעדיין אין בשלות לזה אבל היא תגיע.

רם שפע: זה הדבר האופטימי שאני רוצה לומר.

רם שפע: משרד הבריאות יצטרך לאשר את מה שאתה אומר כאן ולומר שהוא נותן סמכות למפקחת של משרד החינוך עם ראש הרשות להחליט לבד.

רם שפע: אני חושב שהם עוד לא שם.

יאיר גולן: אתה מבין שמה שאני מציע הוא לא פראי.

רם שפע: נכון.

יאיר גולן: יש כאן שלוש אינסטנציות – מנהל המוסד, מנהל הרשות ומנהל המחוז של משרד החינוך.

רם שפע: אני מסכים.

יאיר גולן: שלוש רמות שונות שצריכות לאשר את אותה תוכנית.

רם שפע: לכן התחלתי את דבריי בכך שאמרתי שזה מצער.

קריאה: זאת לא רק בשלות של משרד הבריאות אלא זאת בשלות של משרד החינוך דווקא.

רם שפע: נכון.

רם שפע: אני מקבל את זה שזאת בשלות של שני המשרדים בהקשר הזה.

רם שפע: מכיוון שהוא הציג כאן את האינסטנציות שרובן ממשרד החינוך, כך שברור שיהיה יותר קל להחיל את זה.

רם שפע: לצורך המתווה הזה אפשר להוסיף מישהו ממשרד הבריאות.

יאיר גולן: כל מה שאנחנו עושים עכשיו, כל התקנות שאנחנו קובעים עכשיו, הרי יהיו רלוונטיות גם לגל השלישי, הרביעי והחמישי.

יאיר גולן: המגיפה עדיין אתנו.

יאיר גולן: החיסונים, ראינו, לא יסתיימו אלא בסוף 2021.

יאיר גולן: לכן כדאי שמראש נהיה ערוכים להפעלה בתנאי חירום שתואמים את המצב בשטח.

יאיר גולן: אין טעם להשבית ילדים סתם.

יאיר גולן: צריך לעשות את זה אך ורק היכן שזה נדרש והיכן שזה תורם לבריאות הציבור.

רם שפע: מסכים.

עופר כסיף: גם אז במגבלות ובמסורה.

רם שפע: אני מודה שלא ירדתי לסוף דעתך לגבי האפשרות של מורים לספורט, לעבור בין כיתות.

רם שפע: אני מבין שעדיין יש פער בעניין הזה.

רם שפע: את יכולה להתייחס?

צופית גולן: אין פער.

צופית גולן: ב-י' עד י"ב הם לא יכולים לעבור.

רם שפע: ב-ז'-ט' הם יכולים וב-י'-י"ב הם לא יכולים?

קריאה: בשיח עם משרד החינוך, הם ביקשו שזה יהיה בבית ספר יסודי.

קריאה: עד עכשיו זה לא עלה לשיח.

קריאה: אפשר להעלות את זה לשיח.

רם שפע: הנה אנחנו מעלים את זה לשיח.

רם שפע: אם בכיתות ז' עד ט' יש אפשרות למעבר של אותם מורים לספורט, נראה לי הגיוני שאפשר יהיה לעשות את זה.

קריאה: לא ב-ז' עד ט'.

רם שפע: ביסודי.

רם שפע: זה משהו שאפשר לשקול אותו?

קריאה: במורי הספורט זה לא מוגבל לפעילות בחוץ דווקא.

קריאה: משרד החינוך ביקש שזה לא יהיה מוגבל, שאפשר יהיה לעשות את זה גם בשטח בפנים.

קריאה: זה משהו שצריך לבחון עם גורמי המקצוע.

עופר כסיף: שיעורי ספורט בדרך כלל, גם אם הם בפנים, הם באולמות.

עופר כסיף: כך זה אמור להיות.

עופר כסיף: אולמות אמורים להיות יותר גדולים.

עופר כסיף: גם שם צריך לראות איך אפשר ליצור איזשהו מתווה.

עופר כסיף: לאפשר גם על פי הדרישות הבריאותיות לגווניהן.

עופר כסיף: זאת לא אמורה להיות מגבלה, כמו שיש למשל בכיתות.

אפרת אפללו: אין פער.

רם שפע: הנה, עכשיו זה על שולחנכם.

רם שפע: לכן אנחנו כאן, לתווך ביניכם.

רם שפע: אם אפשר, זה יכול להיות מתוקן כבר בתקנות הקרובות.

יאיר גולן: יש לי עוד הערה אחת.

יאיר גולן: אני חושב שצריך לעודד את מנהלי המוסדות לבזר את הפעילות מתוך בית הספר באופן שישמור טוב יותר על בריאות התלמידים.

יאיר גולן: כמובן בשיתוף פעולה מלא עם הרשות המקומית.

יאיר גולן: אומר למה אני מתכוון.

יאיר גולן: יותר ילדים יכולים ללמוד ובתנאי שכיתות שלמות לא ילמדו דווקא בבית הספר.

יאיר גולן: הם יכולים להיפגש במוזיאון ארץ ישראל, יכולים להיפגש בספארי ברמת גן, יכולים להיפגש בכל פארק לאומי אחר ולעשות שם שיעורים שיאפשרו הפעלה יותר אינטנסיבית של התלמידים כי אנחנו רואים שאנחנו צוברים נזקים הולכים וגדלים.

יאיר גולן: .

יאיר גולן: שוב אני אומר שכל זה צריך להיעשות בהתאם לתקנות משרד הבריאות במובן הזה של קפסולות, בידוד מלא ואם נוסעים באוטובוס, נוסעים באוטובוס גדול עם 20 ילדים.

יאיר גולן: כל הדברים האלה כמובן יישמרו אבל חייבים לתת אפשרות נוספת להפעיל את מערכת החינוך באופן שהוא לא קונבנציונאלי.

יאיר גולן: להערכתי זה גם יתרום.

יאיר גולן: יש פוטנציאל לתרומה של עושר חינוכי גבוה יותר מאשר בשנה רגילה.

רם שפע: גם הפעם אני מסכים.

רם שפע: נגיע גם לשם.

רם שפע: אני חושב שאנחנו בשלים להצבעה.

רם שפע: יש עוד משהו שלא ציינת?

 << דובר >> מירב ישראלי: לא.

רם שפע: גם אתמול הערנו את ההערות שלנו, חלקן הארות, וגם היום לגבי ההתאמות שאנחנו מקווים שיהיו.

רם שפע: אני חושב שהסיפור של לשמר את הקפסולות בקבוצות בתיכון לשתיים וארבע, עדיין ייצור קושי מאוד מאוד גדול וגם כאן בסוף יגיע השינוי כי זה פשוט מייצר קשיחות שמשאירה את הילדים יותר בבית.

רם שפע: אני מבין את השיקול הבריאותי אבל המחיר כבד מדי.

רם שפע: אני אומר שוב את מה שאמרנו אתמול ואנחנו נעשה על זה דיון בשבוע הבא.

רם שפע: אנחנו נגיע למצב במוקדם או במאוחר שמשרד החינוך יבין שהוא צריך לצמצם את החומר לבגרות.

רם שפע: יכול להיות שזה ייקח עוד כמה שבועות, אבל לא תהיה ברירה.

רם שפע: אנחנו נדון בזה שוב ואנחנו גם נזכיר למשרד החינוך עוד פעם שעדיין לא נפתרה הבעיה לאלפי תלמידים שהציון שלהם ירד ואני חושב שעדיין צריך לתת להם מענה הרבה יותר טוב מכפי שקיים כיום למרות שהצלחנו כאן לחשוף חלק מהנוסחה הסודית אבל עדיין הפתרון לא הגיע.

רם שפע: זה לסיכום.

רם שפע: אנחנו מעלים להצבעה את התקנות, תיקון מספר 10.

רם שפע: בכל מקרה נצטרך לדון בהן כאן בשבוע הבא כי התוקף שלהן הוא רק עד יום שבת.

רם שפע: זה מה שצפוי לנו כאן בחודשים הקרובים.

רם שפע: מי בעד?

רם שפע: מי נגד?

רם שפע: מי נמנע?

רם שפע: בעד – פה אחד

רם שפע: התקנות אושרו פה אחד.

רם שפע: אין נמנעים ואין מתנגדים.

רם שפע: תודה רבה לכולם על הדיון הפרודוקטיבי.

רם שפע: המשך יום מעניין במליאה.